Da tiaftste Punkt vo Wean ist mid 151 m Meereshechn in da Lobau, da hechste is da Hermannkogl mit 542 m. Im Noadwestn und umme im Westn und Sidwestn vau Wean glaungt da Weanawoid mid seine Güpfen (Leopoidsberg,  Koinberg) und seine Wöda bis ins Stodgebiet eini. De Donau kummt durch de Weana Pfortn, des is a Engstö zwischn Leopoidsberg aufn rechtn und am Bisamberg aufn linkn Ufa, noch Wean eina. Vom Weanawoid owa rinnan außadem an Haufn klane Fliass in d Stod eine, vo dena da bekaunteste da Weanfluss is. De Beag im Westn gengan in Sidn in eiszeitliche Terassn (Weanaberg, Laa Berg) iwa. Des Gebiet büdd de Weinbauregion vau Wean.